รัฐค้างหนี้ธกส.ร่วมแสนล้าน
ธ.ก.ส.ทวงหนี้รัฐแสนล้านบาทในโครงการจำนำสินค้าเกษตร พร้อมขอ ครม.ตั้งงบชดเชยประกันรายได้ข้าวปี 53/54 กว่า 3 หมื่นล้าน
20 ส.ค. 2554

ธ.ก.ส.ทวงหนี้รัฐแสนล้านบาทในโครงการจำนำสินค้าเกษตร พร้อมขอ ครม.ตั้งงบชดเชยประกันรายได้ข้าวปี 53/54 กว่า 3 หมื่นล้าน
นายลักษณ์ วจนานวัช กรรมการผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า การประชุมคณะรัฐมนตรี (ครม.) สัปดาห์หน้า ธ.ก.ส.จะเสนอให้ที่ประชุม ครม.อนุมัติงบประมาณเพื่อใช้ในการชดเชยส่วนต่างโครงการประกันรายได้ปีการผลิต 2553/2554 วงเงิน 3.04 หมื่นล้านบาท ซึ่งจะครอบคลุมปริมาณข้าว 11.2 ล้านตัน โดย ธ.ก.ส.จะขอให้ ครม.จัดสรรงบประมาณรายจ่ายประจำปี 2555 มาชดเชยในโครงการดังกล่าว
นอกจากนี้ ยังขอให้รัฐบาลพิจารณาจัดสรรงบที่ค้างการชำระหนี้ ธ.ก.ส.ในโครงการรับจำนำสินค้าเกษตรต่างๆ เช่น ข้าว ข้าวโพด มันสำปะหลัง ช่วงปี 2547/25482551/2552 เป็นวงเงินสูงถึง 1 แสนล้านบาท โดย ธ.ก.ส.จะเสนอให้ ครม.พิจารณาจัดหาเงินเพื่อชำระหนี้ ธ.ก.ส. แบ่งเป็นส่วนสินค้าที่ระบายสต๊อกหมดแล้ว 1 หมื่นล้านบาท จึงจะขอให้จัดสรรงบปี 2555 มาใช้หนี้ ธ.ก.ส. ส่วนสินค้าที่ยัง อยู่ในสต๊อกมูลค่า 9 หมื่นล้านบาท ธ.ก.ส. จะเสนอให้รัฐบาลจัดสรรงบประมาณมาชดเชยเป็นรายปี รวมเวลา 5 ปี
สำหรับความคืบหน้าโครงการประกันภัยพืชผล ขณะนี้กระทรวงการคลังอยู่ระหว่างการหารือรายละเอียด และเปิดให้บริษัทประกันภัยเข้าร่วมโครงการประกัน
ทั้งนี้ กรณีที่นายไตรรงค์ สุวรรณคีรี รองนายกรัฐมนตรี ต้องการให้ ธ.ก.ส.จัดสรรเงิน 2,000 ล้านบาท เพื่อชดเชยเบี้ยประกันร่วมกับเกษตรกรนั้น จะต้องมีการนำเสนอให้คณะกรรมการบริหารธนาคารพิจารณาก่อน เพราะเป็นภาระที่หนักมากสำหรับธนาคาร
ด้านนายวัชระ กรรณิการ์ รองโฆษกประจำสำนักนายกรัฐมนตรี กล่าวว่า ที่ประชุม ครม.มีมติอนุมัติขยายเวลาโครงการประกันรายได้เกษตรกรผู้ปลูกมันสำปะหลังปี 2553/2554 สืบเนื่องจากมีปัญหาเรื่องเพลี้ยแป้งระบาด ภาวะภัยแล้งและน้ำท่วมในช่วงเพาะปลูก ทำให้เกษตรกรบางส่วนต้องทำการปลูกซ้ำอีก 23 ครั้ง ระยะเวลาปลูกหัวมันต้องเลื่อนออกไปจากปกติกว่า 8 เดือน จึงขยายระยะเวลาการใช้สิทธิเป็นเดือน พ.ค. 2553–พ.ย. 2554
สำหรับงบประกันพืชผลปี 2553 รัฐบาลจัดสรรให้ ธ.ก.ส. จำนวน 5,500 ล้านบาท ปี 2554 อีก 5.2 หมื่นล้านบาท